Mokwena, Dimakatso David (2018-12)
AFRIKAANSE OPSOMMING: Sedert Suid-Afrikaanse poniekoerante aan die begin van die 2000s hul verskyning op die Suid-Afrikaanse koerantlandskap gemaak het, ontvang hulle beide kritiek en lof. Dié koerante word daarvan beskuldig dat hulle nie voldoen aan die hoë etiese standaarde waaraan die media in die algemeen gemeet word nie. Diegene wat poniekoerante verdedig, voer aan dat dié publikasies nuwe gehore na die koerantleserspubliek gebring het. Teen dié agtergrond, het hierdie studie ten doel gehad om ondersoek in te stel na wat joernaliste by twee poniekoerante, naamlik die Daily Sun en Sunday Sun, as hul sosiale verantwoordelikheid teenoor die gemeenskap beskou. Die studie het die teoretiese konsepte van die media se sosiale verantwoordelikheid en Jürgen Habermas se openbare sfeer ingespan om die rol van poniekoerante in die samelewing te ondersoek. Met die veronderstelling dat die media sekere verantwoordelikhede teenoor die samelewing het, het die navorser ondersoek ingestel na hoe die joernaliste by die twee poniekoerante hul verantwoordelikhede teenoor hul lesers beskou. Deur verder aan te neem dat die openbare sfeer uit baie groeperinge bestaan, het die navorser ook gekyk na hoe die Daily Sun en Sunday Sun se joernaliste hul verantwoordelikheid beskou teenoor lesers wat deur die sogenaamde ernstige nuusmedia geïgnoreer word. Dié kwalitatiewe studie het semi-gestruktureerde onderhoude gebruik om inligting by 10 joernaliste en een fotograaf van die Daily Sun en die Sunday Sun in te samel. Die bevindinge dui aan dat die Daily Sun en Sunday Sun se joernaliste dit as hul sosiale verantwoordelikheid beskou om voorsiening te maak vir die werkersklas deur hierdie lesers met inligting te bemagtig wat relevant tot hul lewens is. Joernaliste beskou en beskryf die sogenaamde "man in die blou oorpak" as hul tipiese leser. Volgens hierdie joernaliste help die nuus wat hulle skryf om demokratiese prosesse te ondersteun. Joernaliste by hierdie twee koerante is daarvan bewus dat Suid-Afrika 'n ongelyke samelewing is en beskou dit as hul rol om 'n stem te verskaf aan gemarginaliseerde lede van die samelewing.
Please refer to this item in SUNScholar by using the following persistent URL: http://hdl.handle.net/10019.1/104887